## La Fira Valenciana de la Música Trovam conclou la seua XIII edició amb l’assistència de més de 8.500 espectadors i 500 professionals

*** El certamen ha inclòs taules redones, tallers i rondes de negociació, així com 50 concerts en diversos escenaris de Castelló de la Plana**

La Fira Valenciana de la Música Trovam, impulsada per la Valencian Music Association (VAM!) i amb el suport de l’Institut Valencià de Cultura, va tancar el dissabte 15 de novembre la seua XIII edició, després de tres jornades en les quals més de 500 agents del sector i al voltant de 8.500 persones van disfrutar d’una extensa programació professional i artística. Les activitats s’han desenrotllat en l’Auditori de Castelló de la Plana i en diversos escenaris de la ciutat.

El cartell de la XIII edició de la Fira Trovam ha permés que els assistents conegueren les propostes de més de 50 cantants i bandes valencianes, espanyoles i internacionals. Com és habitual, la programació ha combinat artistes emergents i consolidats de gèneres diversos, amb una composició paritària i que usen llengües diferents.

Enguany, la Fira ha convidat institucions, associacions i músics per a analitzar les conseqüències de la dana, que van exposar els diversos mecanismes d’ajudes articulats per a pal·liar els efectes de les inundacions, així com les iniciatives solidàries impulsades des del sector per a ajudar les persones i empreses afectades.

D’altra banda, veus autoritzades també han posat en relleu les potencialitats de les polítiques d’internacionalització del talent. En esta línia, gestors de fires i festivals europeus van examinar els avantatges i els riscos que comporta l’ús de les llengües minoritzades i s’han donat a conéixer diverses experiències d’èxit.

Un any més ‘Les Converses del Trovam’ ha acostat directament al públic el treball i la visió dels artistes. Així mateix, entitats com l’Associació de Representants Tècnics de l’Espectacle (ART), l’Associació de Tècnics del País Valencià (ATEPV), la Federació de la Música d’Espanya (EsMúsica) i la Societat d’Artistes Intèrprets o Executants (AIE) han exposat les seues iniciatives.

Amb tot, en esta edició, el Trovam ha aconseguit consolidar-se plenament en el calendari de fires musicals espanyoles, juntament amb el Bime, el Mercat de Música Viva de Vic, la Fira Mediterrània de Manresa, la Fira B o el Monkey Week, com un model de fira professional oberta a la ciutadania.

**Programació completa i diversa**

Enguany, la Fira Valenciana de la Música ha acollit la tercera edició del projecte formatiu Trovam+, un programa que es desenrotlla amb la col·laboració de la promotora internacional Live Nation, la Universitat Complutense de Madrid i la Universitat de Barcelona. A més de l’alumnat dels centres esmentats, el programa també estava obert a educands de la Universitat Jaume I de Castelló i de l’Institut d’Educació Secundària Vila-roja d’Almassora.

El Trovam+ ha celebrat sessions sobre les tasques que han de desenrotllar els mànagers i promotors artístics, la gestió de grans recintes, i les oportunitats de negoci que generen les fires professionals. A més, els estudiants han conegut de primera mà com funcionen The Spanish Wave, iniciativa d’internacionalització de Live Nation, i les Cases de la Música de Catalunya, exemple de col·laboració publicoprivada en la difusió cultural.

Els tallers pràctics per als agents del sector també formen part de l’oferta habitual del Trovam. En esta edició s’han impartit classes sobre les tècniques de producció en espectacles en directe, la gestió d’escenaris en gires i el màrqueting musical en xarxes socials.

Finalment, la programació professional també ha inclòs rondes de speed meetings (reunions ràpides de no més de huit minuts) en les quals els artistes van poder explicar les seues propostes a empreses promotores, espais de programació i oficines de management. D’esta manera, la Fira incentiva la contractació d’espectacles en escenaris de la Comunitat Valenciana i altres punts del país.

D’altra banda, més de 400 xiquets i xiquetes de les escoles de la ciutat i la seua àrea d’influència van gaudir de l’espectacle d’Ebri Knight *Bon vent!,* en l’Auditori de Castelló durant el divendres al matí. De la mateixa manera, el grup Marcel el Marcià va reunir el públic familiar en el Teatre Principal de Castelló amb el seu espectacle *El pirata Pataxula.*

La Fira Valenciana de la Música Trovam està impulsada per la Valencian Music Association (VAM!) i compta amb el suport de l’Institut Valencià de Cultura i de l’Ajuntament de Castelló de la Plana. També participen en el certamen la Diputació de Castelló; l’Institut Nacional de les Arts Escèniques i la Direcció General d’Indústries Culturals (Ministeri de Cultura); Turisme Comunitat Valenciana; la Societat d’Artistes, Intèrprets o Executants (AIE); la Federació de la Música d’Espanya (Es Música); l’Associació de Representants Tècnics de l’Espectacle (ART); Radio 3 (RNE); Onda Cero i À Punt Mèdia. A més, té el patrocini de Mahou - San Miguel (Vibra Mahou) i la col·laboració d’entitats com Live MX; The Spanish Wave; Live Nation; Passline; Fluge Audiovisuals; i la Federació Valenciana de la Indústria Musical (Fevim).

Fecha: 18/11/2025